ગોકુલ શૉપિંગ સેન્ટરના અનેક વેપારીઓએ પોતાનું નામ જાહેર ન કરવાની શરતે ‘મિડ-ડે’ને જણાવ્યું હતું કે ‘આગોતરી જાણ કર્યા સિવાય BMCના R સેન્ટ્રલ વૉર્ડના રેવન્યુ વિભાગના અધિકારીઓએ કૉમ્પ્લેક્સની તમામ દુકાનો ખૂલે એ પહેલાં જ સીલ મારવાની કાર્યવાહી કરી હતી એથી વેપારીઓની ચેકબુક-પાસબુક સહિતના અગત્યના ડૉક્યુમેન્ટ્સ તેમની દુકાનોમાં જ રહી ગયા છે. નાણાકીય વર્ષના અંતમાં અમારા પર આ રીતે દબાણ લાવવાનો પ્રયાસ એ લોકશાહીમાં વેપારીઓને આર્થિક અને માનસિક રીતે હેરાન કરવાનો પેંતરો છે. બોરીવલીમાં અનેક મોટાં માથાંઓના લાખો રૂપિયાનો ટૅક્સ ભરવાનો બાકી છે, પરંતુ તેમને ત્યાં આવી કાર્યવાહી કરવામાં નથી આવી. BMCએ અમને કોઈ આગોતરી નોટિસ બજાવી નથી. જોકે બિલ્ડરને નોટિસ આપવામાં આવી હોય તો એની અમને જાણ નથી. અમને વ્યક્તિગત દુકાનદીઠ ટૅક્સનાં બિલ મોકલવામાં આવે તો અમે એ ભરી દેવા તૈયાર છીએ. અમે બિલ્ડરને ટૅક્સનાં નાણાં આપી ન શકીએ. અમારા અને બિલ્ડર વચ્ચે મેઇન્ટેનન્સની રકમ બાબતે વિવાદ ચાલી રહ્યો છે. અમે ૨૦૧૪થી અલગ સોસાયટી બનાવી છે. એ વિશે અમારો કેસ હાઈ કોર્ટમાં વિચારાધીન છે. આવા સંજોગોમાં એકાએક BMCએ અમારી દુકાનોમાં પ્રવેશવાના મુખ્ય દરવાજા પર તાળું મારીને સીલ મારી દેવાનો પ્રયાસ જોહુકમીભર્યો કહેવાય. એની સામે અમે કાનૂની કાર્યવાહી કરીશું. અમારી કાનૂની લડત માટેના અમુક ડૉક્યુમેન્ટ્સ પણ અમારી દુકાનમાં છે.’